KIRJALLINEN KYSYMYS E-2118/98

esittäjä(t): Glenys Kinnock (PSE) komissiolle

(10. heinäkuuta 1998)

Aihe: Konsulttien nimittäminen

Voiko komissio selvittää, miten se päättää Phare-, Tacis- ja Lomé-ohjelmiin kuuluvissa hankkeissa avustavien konsulttien nimittämisestä?

Pitääkö paikkansa, että yksittäinen jäsenvaltio saa nimittää vain tietyn rajoitetun määrän konsultteja?

Komission jäsenen Hans van den Broekinkomission puolesta antama vastaus

(30. syyskuuta 1998)

Phare- ja Tacis-ohjelmia koskeva palvelujen hankinta toteutetaan 18 päivänä syyskuuta 1995 annetun varainhoitoasetuksen (EY) 2335/95(1) sekä Phare- ja Tacis-ohjelmia koskevien asetusten(2) mukaisesti. Kyseisissä asetuksissa säädetään, että rajoitettuja tarjouskilpailuja käytetään tavanomaisena menettelynä palvelujen osalta. Tarjouskilpailumenettelyyn osallistuminen on avoin samoin ehdoin kaikille jäsenvaltioissa ja edunsaajavaltioissa oleville luonnollisille henkilöille ja oikeushenkilöille. Menettelyjen tarkoituksena on taata samoin ehdoin ja erittäin avoimesti tapahtuva mahdollisimman laaja osallistuminen.

Edellä mainittujen seikkojen vuoksi palveluhankkeista ilmoitetaan internetissä ja Tacis-hankkeet julkaistaan myös Euroopan unionin virallisessa lehdessä. Esitettyjen kiinnostuksenilmaisujen esivalinnan jälkeen palvelusopimuksista järjestetään rajoitettu tarjouskilpailu. Tarjousten arvioinnissa noudatetaan ennalta vahvistettuja periaatteita ja menettelyjä, joilla varmistetaan, että tarjouskilpailua ehdotetaan ratkaistavaksi edullisimman (hinnan ja laadun yhdistelmä) tarjouksen hyväksi. Toimitus- ja työhankkeista järjestetään avoimet tarjouskilpailut, joista ilmoitetaan Euroopan yhteisöjen virallisessa lehdessä varainhoitoasetuksessa sekä Phare- ja Tacis-ohjelmia koskevien asetuksissa säädettyjen edellytysten mukaisesti.

Phare- ja Tacis-ohjelmissa ei rajoiteta yksittäisistä jäsenvaltioista tulevien konsulttien määrää. Tämän lisäksi Tacis-ohjelman varoista rahoitetut sopimukset ovat avoimia samoin ehdoin kaikille jäsenvaltioiden ja Tacis-osallistujavaltioiden luonnollisille henkilöille ja oikeushenkilöille. Kelpoisuusehdot täyttävät tarjouskilpailun voittajat voivat olla myös Phare-ohjelman edunsaajavaltioiden luonnollisia henkilöitä tai oikeushenkilöitä taikka joissakin erityistapauksissa sellaisten Välimeren maiden luonnollisia henkilöitä tai oikeushenkilöitä, joilla on perinteisiä taloudellisia, kaupallisia tai maantieteellisiä siteitä, edellyttäen, että komissio antaa hyväksyntänsä tapauskohtaisesti, jos kyseessä olevat ohjelmat edellyttävät erityisesti kyseisissä maissa saatavilla olevia avustusmuotoja.

Rajoitetut tarjouskilpailut muodostavat tietyin poikkeuksin säännön myös Lomén yleissopimuksen yhteydessä. Yksittäiset asiantuntijat valitaan joko suoran sopimusmenettelyn perusteella rajoitetun kuulemisen jälkeen tai hakemuspyynnön jälkeen luodun tietokannan perusteella(3).

Kyseisten henkilöiden on oltava unionin jäsenvaltion tai Afrikan, Karibian tai Tyynenmeren valtion (AKT-valtiot) kansalainen. Kiintiöjärjestelmiä ei käytetä, vaikka komission tavoitteena on se, että jäsenvaltioiden ja asianomaisten AKT-valtioiden Lomén yleissopimuksen 278 artiklan mukaisesti muodolliset ehdot täyttävät asiantuntijat ja toimistot osallistuvat menettelyyn mahdollisimman tasapuolisesti.

(1) EYVL L 240, 7.10.1995.

(2) EYVL L 375, 23.12.1989 ja EYVL L 165, 4.7.1996.

(3) EYVL C 342, 12.11.1997.